MGT วิ่ง 6% นิวไฮรอบเกือบ 3 ปี ลุ้นโชว์กำไร Q3 แกร่งรับออเดอร์พุ่ง!
MGT วิ่งฉิว 6% นิวไฮรอบเกือบ 3 ปี ลุ้นโชว์กำไรไตรมาส 3 แกร่งรับออเดอร์พุ่ง!
6 พ.ย. 2563

ผู้สื่อข่าวรายงานว่า ราคาหุ้น บริษัท เมกาเคม (ประเทศไทย) จำกัด (มหาชน) หรือ MGT ณ เวลา 14.30 น. อยู่ที่ระดับ 2.86 บาท บวก 0.16 บาท หรือ 5.93% สูงสุดที่ระดับ 2.88 บาท ต่ำสุดที่ระดับ 2.70 บาท ด้วยมูลค่าการซื้อขาย 24.83 ล้านบาท ทั้งนี้ ราคาหุ้น MGT ปรับตัวขึ้นทำจุดสูงสุด (นิวไฮ) อีกครั้งในรอบเกือบ 3 ปี นับตั้งแต่ราคาหุ้นปิดที่ระดับ 2.86 บาท เมื่อวันที่ 29 พ.ย. 2560

ด้านนายวิทยา อินาลา ประธานเจ้าหน้าที่บริหาร MGT เปิดเผยว่า ผลการดำเนินงานทั้งปี 63 มั่นใจว่ากำไรสุทธิและรายได้รวมจะเติบโตทำสถิติสูงสุดใหม่ (นิวไฮ) โดยบริษัทตั้งเป้ารายได้รวมแตะที่ระดับ 850 ล้านบาท หรือเติบโตกว่า 24% จากปีก่อนที่มีรายได้รวม 681.78 ล้านบาท
ขณะที่แนวโน้มผลงานไตรมาส 3/63 จะเติบโตต่อเนื่อง จากธุรกิจจัดจำหน่ายเคมีภัณฑ์ ที่คิดเป็นสัดส่วน 75-80% ของรายได้รวม นับตั้งแต่เดือน ส.ค.63 เริ่มมีปริมาณออเดอร์เข้ามามากขึ้น โดยบริษัทจัดจำหน่ายผลิตภัณฑ์ที่หลากหลายมากกว่า 1,000 ชนิด ครอบคลุมกลุ่มอุตสาหกรรมต่างๆ เช่น อุตสาหกรรมพอลีเมอร์ พลาสติก เรซิ่น กาว อุตสาหกรรมสี อุตสาหกรรมน้ายาทาความสะอาดผิวโลหะ และ อุตสาหกรรมอาหารและยา เป็นต้น
อีกทั้งบริษัทยังได้ส่วนแบ่งกำไรจากบริษัทย่อยที่ถือหุ้น 80% ได้แก่ บจ.เมกาเคม พลัส ผู้นำเข้าและจัดจำหน่ายเคมีภัณฑ์ประเภทเอทานอล ปัจจุบันปริมาณออเดอร์เข้ามาอย่างต่อเนื่อง โดยลูกค้าส่วนใหญ่จะนำ เอทานอล ของบริษัทไปทำน้ำหอมหรือสเปรย์น้ำหอม และออเดอร์ยังเพิ่มขึ้นในช่วง Covid-19 โดยทั้งปี 63 คาด บจ.เมกาเคม พลัส ทั้งกำไรและรายได้จะเติบโตสูงกว่าเป้าหมายเดิมที่รายได้เฉลี่ย 200 ล้านบาทต่อปี และ กำไรเฉลี่ย 18-20 ล้านบาทต่อปี ล่าสุด 6 เดือนแรกของปี 63 ทำกำไรสุทธิได้กว่า 20 ล้านบาท